ມາລີ ສົ່ງກຳລັງ ທະຫານ ເຂົ້າໄປ ໃນເມືອງ Kidal 
ເຈົ້າໜ້າທີ່ເວົ້າວ່າ ທະຫານ​ມາລີ ຫລາຍ​ກວ່າ 150 ຄົນ ​ໄດ້​ເຂົ້າ​​ໄປ​ໃນເມືອງ Kidal ທີ່​ຖືກ​ຄວບ​ຄຸມ​​ໂດ​ຍ ພວກ​ກະບົດ​ ຊົນ​ເຜົ່າ Tuareg.
ທະຫານມາລີ ໄດ້ເຂົ້າໄປໃນເມືອງສຳຄັນແຫ່ງນຶ່ງ ທີ່ພວກກະບົດ ຢຶດຄອງຢູ່ໃນພາກເໜືອຂອງປະເທດ ຫລັງຈາກໄດ້ມີການຕົກລົງ ສັນຕິພາບ ເມື່ອໄວໆມານີ້ ບັນດາເຈົ້າໜ້າທີ່ມາລີ ກ່າວໃນວັນສຸກວານນີ້ວ່າ ທະຫານຫລາຍ ກວ່າ 150 ຄົນ ໄດ້ເຂົ້າໄປໃນເມືອງ Kidal ທີ່ຖືກຄວບຄຸມໂດຍ ພວກກະບົດຊົນເຜົ່າ Tuareg ອົງການຂ່າວ Reuters ລາຍງານວ່າ ພວກສະໜັບສະໜຸນກະບົດ ຈໍານວນນຶ່ງ ໄດ້ເຕົ້າໂຮມກັນເພື່ອປະທ້ວງຕໍ່ການສົ່ງທະຫານເຂົ້າ ໄປ ເຮັດໃຫ້ເກີດການຕໍ່ສູ້ກັນ ຂຶ້ນກັບພວກຊາວບ້ານ ທີ່ສະໜັບ ສະໜຸນການກັບຄືນໄປຂອງພວກທະຫານມາລີ ຂ່າວກ່າວວ່າ ທະຫານສະຫະປະຊາຊາດ ທີ່ປະຈຳການຢູ່ໃນເມືອງ Kidal ໄດ້ຊ່ວຍທັບມ້າງປະທ້ວງດັ່ງກ່າວ ໃນເດືອນແລ້ວນີ້ລັດຖະບານມາລີແລະກຸ່ມກະບົດ MNLA ຂອງພວກ Tuareg ໄດ້ເຊັນສັນຍາຂໍ້ຕົກລົງສັນຕິພາບ ທີ່ຮ້ອງໃຫ້ກໍາລັງຮັກສາຄວາມປອດໄພ ແລະບັນດາເຈົ້າໜ້າທີ່ພົນລະເຮືອນຂອງມາລີ ກັບຄືນໄປເຮັດວຽກ ຢູ່ທີ່ເມືອງ Kidal ກ່ອນການເລືອກຕັ້ງປະທານາທິບໍດີ ຊຶ່ງຈະມີຂຶ້ນໃນວັນທີ 28 ເດືອນກໍລະກົດນີ້ ນອກນັ້ນຂໍ້ຕົກລົງດັ່ງກ່າວ ຍັງໄດ້ຮຽກຮ້ອງໃຫ້ພວກກະບົດ ວາງອາວຸດ